নওগাঁয় শ্যালো ইঞ্জিনচালিত ভটভটির ধাক্কায় ডান পা হারানো মোটরসাইকেল আরোহী নিলয়ের (১৫) মৃত্যু হয়েছে। শুক্রবার (৪ মে) রাত সাড়ে ৮টার দিকে রাজশাহী মেডিক্যাল কলেজ (রামেক) হাসপাতালে চিকিৎসাধীন অবস্থায় তার মৃত্যু হয়। এ ঘটনায় আহত হয় আরও দুই কিশোর। নিলয় শহরের মাস্টারপাড়া এলাকার আফতাব মোল্লার ছেলে। তিনি নওগাঁ কেডি সরকারি উচ্চ বিদ্যালয়ের নবম শ্রেণির ছাত্র। আহতরা হলো- মাস্টারপাড়ার রানা হোসেনের ছেলে রাকিব হোসেন (১৬) ও সদরের বরেন্দ্র অফিস এলাকার জেমসের ছেলে সাদমান (১৬)। এরাও নওগাঁ কেডি সরকারি উচ্চ বিদ্যালয়ের ছাত্র। এর আগে বিকেলে মোটরসাইকেল নিয়ে ঘুরতে বের হয় নিলয়সহ তিন বন্ধু। শহরের বাইপাস ব্রিজ এলাকা থেকে সান্তাহার যাওয়ার সময় বিপরীত দিক থেকে আসা শ্যালো ইঞ্জিন চালিত ওই ভটভটি মোটরসাইকেলটিকে ধাক্কা দেয়। এতে নিলয়ের ডান পা হাঁটু থেকে আলাদা হয়ে যায়। স্থানীয়রা তখন তাকে উদ্ধার করে প্রথমে নওগাঁ সদর আধুনিক হাসপাতালে ভর্তি করে। পরে সেখান থেকে তাকে রামেক হাসপাতালে ভর্তি করে। সেখানে চিকিৎসাধীন অবস্থায় রাত সাড়ে ৮টার দিকে তার মৃত্যু হয়।